google/wiki40b huggingface dataset:
Aslaug Blytt

Familie

Hun var født i Bergen som datter av Johan Nicolai Lieske Blytt (1871–1953) og Sigrid Hanssen (1876–1958). Faren var kjøpmann og lokal idrettsleder som ga navn til Johan Blytts vei. Hun var oldebarn av en av de mange gullsmeder i Blyttslekta som kom til Bergen fra Rostock omkring år 1630.

Lærervirke

Efter examen artium 1918 fikk hun jobb ved Arentz og Myres skole i Bergen og var 1919–21. Så tok hun sproglig-historisk adjunkteksamen og pedagogisk eksamen i 1927. Vikarierte ved Sydneshaugen skole 1930–32.
Hun tok magistergrad ved Universitetet i Oslo i 1935 og arbeidet 1935–47 som lektor ved Bergen katedralskole.

Nansenhjelper

Hun var leder for Nansenhjelpen i Bergen, og hjalp folk å rømme under den andre verdenskrig. Under krigen satt hun noen måneder på Grini.

Kunsthistoriker

Hun skiftet beite i 1947 og flyttet til Oslo som museumslektor ved Nasjonalgalleriet. Der var hun i tre år, og i tillegg underla hun seg formannsvervet i Landslaget for Kunst i solen 1948–50.  Efter en studiereise i 1950  til USA,  flyttet Aslaug tilbake til Bergen for å være sjef ved Rasmus Meyers samlinger og Bergen Billedgalleri.

Politikk

Hun representerte Arbeiderpartiet i Bergens bystyre 1945 til 1947 (da hun reiste til Oslo) og fra 1956 til 1960.
Blytt satt i Kringkastingsrådet 1946–51.  Hun satt også i styret til Riksgalleriet noen år.
Etter hun sluttet i 1964 fikk hun Kongens fortjenstmedalje i gull.
Hun døde den 25. april 1966.
Mattaponi

Mattaponi er en nordamerikansk indianerstamme som kan spore sin historie tilbake til Powhatankonføderasjonen av stammer under ledelse av høvding Powhatan. De hadde intet skriftspråk og overleverte sin historie ved hjelp av fortellekunst og symbolske tegninger. 
Stammemedlemmer kan nå finnes i King William County i delstaten Virginia på stammeland inntil Mattaponielven.
Masoninae

Utseende

Små, spinkle snyltevepser med rundet hode.
Noen av artene er vingeløse.

Levevis

De er parasitoider.
Ordosplatået

Ordosplatået, også kalt Ordosørkenen (forenklet kinesisk: 鄂尔多斯沙漠; tradisjonell kinesisk: 鄂爾多斯沙漠; pinyin: È'ěrduōsī Shāmò), er et steppe- og ørkenlandskap for det meste i Indre Mongolia nord i Folkerepublikken Kina. Tidligere ble platået også kalt He-tau og senere He-nan. Regionen ligger i gjennomsnitt 1200 moh.
Platået omgis i vest, nord og øst av Den gule flods nordlige store bue. I sør og øst avgrenser Den kinesiske mur platået fra det fruktbare løssplatået i provinsen Shaanxi. Selv om størstedelen av Ordos ligger i Indre Mongolia er det også deler av platået som strekker seg inn den autonome regionen Ningxia Hui og provinsene Shaanxi og Gansu.
Den nordlige delen av platået består av stepper og halvørkener som her og der går over i sandørken. Selv om det meste er steppeland er det endel geografer som definerer området som en del av ørkenene Alashan eller Gobi. Kubuqiørkenen ligger på Ordosplatået. I sør er det her og der mulig med åkerbruk, dersom vannføringen i elvene der tillater det. Desto lenger øst man kommer desto mer nedbør får området, slik at sauehold og geitehold flere steder går over områder der vanlig jordbruk er mulig.
Området var i mange århundrer bebodd av nomadiske rytterfolk, ofte av tyrkiske folkeslag, som ofte lå i krig med den kinesiske sentralregjering. De to første hundreår e.Kr. tilhørte det xiongnuene. Etter at de muslimske hui-kinesere der gikk til opprør i 1869 ble regionen tildels avfolket.
I 1989 var befolkningen på Ordosplatået beregnet til 1,2 millioner, hvorav 88 % var hankinesere og kun 12 % mongoler.
Kistefossbrua

Kistefossbrua er ei veibru på fylkesvei 851 som krysser Kistefossen, kommunegrensen mellom Bardu og Salangen i Troms. I tillegg til brua som er i bruk i dag finner vi ei eldre bru på samme sted, og brukar etter ei enda eldre bru noen hundre meter lenger ned langs elva. Fv153 gjennom Øvre Salangen tar av fra Fv851 like før brua på Bardusiden.
Hank Dogs

Hank Dogs er ei engelsk visegruppe. Gruppa består av sangeren og låtskriveren Andy Allen, hans ekskone Piano og deres datter Lily Ramona.
Hank Dogs hadde sin debut på Easycome Acoustic Club i det sørlige London i 1992, og har gitt ut to album.
Herbjørnsruddagene

Herbjørnsruddagene er en årlig litteraturfestival på Notodden i Øst-Telemark. Herbjørnsruddagene startet opp i september 2013, da et arrangement på Herbjørnsrud gård i Heddal også inngikk. På denne gården utspiller handlingen seg i en rekke av novellene til forfatteren Hans Herbjørnsrud (f. 1938). 
Hvert år velges et sentralt forfatterskap som hovedtema - som Tor Ulven, Jon Fosse og Laila Stien. Flere av de fremste forfatterne i landet har gitt sine bidrag til Herbjørnsruddagene, som Kjell Askildsen, Kjartan Fløgstad, Laila Stien, Frode Grytten, Jan Erik Vold og Ingvild H. Rishøi. 
I forbindelse med Herbjørnsruddagene arrangeres det jevnlig en novellekonkurranse for ungdom 13-18 år i Telemark. Vinneren får 5000 kr i premie, og prisen deles ut av Notoddens ordfører eller kultursjef under arrangementet. I 2017 var vinneren av skrivekonkurransen Janne Heimdal (18).
17. mars 2018 skulle blant andre Karl Ove Knausgård delta. 1. mars sendte styret ut en pressemelding der de sa de kansellerte arrangementet grunnet "strid om rettighetene til navnet". Etter kort tid ble det klart at ny festivalleder for Herbjørnsruddagene: Bokfest på Notodden er Corinne Lyche Campos. I slutten av juli ble det kjent at Herbjørnsruddagen 2018 arrangeres på Teledølen kulturpub lørdag 25. august 2018, med blant andre poet Sumaya Jirde Ali, musiker Anne Hytta, kritiker Eivind Myklebust og universitetslektor Heidi Christoffersen.

Historikk

2018 Hovedtema Sumaya Jirde Ali. Med: Sumaya Jirde Ali, Anne Hytta, Heidi Christoffersen, Eivind Myklebust mfl. Herbjørnsrudforedraget 2018: Heidi Christoffersen.
2017 Hovedtema Laila Stien. Med: Laila Stien, Jan Erik Vold (åpningstale) og Vegard Tveitan (Ihsahn). Herbjørnsrudforedraget 2017: Inger Bråtveit.
2016 Hovedtema Jon Fosse. Med: Tom Egil Hverven, Anne Marit Jakobsen, Benedicte Maurseth mfl. Herbjørnsrudforedraget 2016: Dag Herbjørnsrud.
2015 Hovedtema Tor Ulven. Med: Alf van der Hagen, Henning Hagerup, Pål Norheim og Vegard Tveitan. Lørdag: Ingvild H. Rishøi, Mikkel Bugge og Frode Grytten.
2014 Hovedtema Alice Munro. Med: Ingvild H. Rishøi, Bjarte Breiteig, Trude Rønnestad, Levi Henriksen mfl.
2013 Hovedtema: Kjell Askildsen og Hans Herbjørnsrud. Besøk på Herbjørnsrud gård, med musikk av Anne Hytta. Med: Kjell Askildsen, Kjartan Fløgstad, Lars-Ove Seljestad mfl.

Vinnere av novellekonkurransen

2017 Janne Heimdal (18), for novellen "Ikkje gå".
2015 Ane Vårin (15), for novellen "Drøym for livet".
2013 Halvor Kristoffersen (16), for novellen "Den første og siste kjærlighet".
Gregoriansk sang

Gregoriansk sang er enstemmig liturgisk sang uten harmonier. Sangformen er oppkalt etter pave Gregor I den store som neppe innførte sangformen slik vi kjenner den i dag, men la både det liturgiske og musikalske grunnlaget for denne. Gregor var ikke selv komponist, men han samlet inn liturgiske melodier fra de forskjellige kirkene, og skapte en mer enhetlig sang innenfor kirken. Sangformen brukes som en del av liturgien i Den romersk-katolske kirke.
Den gregorianske sangen har sitt opphav i de jødiske synagogene. Sangene fra synagogen, blandet med tradisjonelle, folkelige sanger utgjorde denne måten å synge på. Sangene ble i starten sunget på gresk, men ved ca. år 300 ble det mer vanlig å synge på latin.
Rytmen i gregoriansk sang er lagt opp slik at den følger rytmen i teksten. Den er dermed ikke todelt eller tredelt. 
Sangformen har åtte modale skalaer og bruker gjentatte toner som melodien utvikler seg rundt og de musikalske temaene er vevd sammen. I liturgien blir sangen fortrinnsvis framført av kor.
På 800-tallet utviklet den gregorianske sangen seg til å bli tostemmig. Før dette var det bare enstemmig sang. De to stemmene hadde utgangspunkt i to toner med en avstand på fire toner (kvart). Mange ganger startet koret på samme tone, hvorpå man beveget seg opp til en kvartavstand. Mot slutten gikk man gradvis tilbake til samme tone.
Bordtennis under Europalekene 2015

Bordtennis under Europalekene 2015 ble arrangert i Baku Sports Hall i perioden 13.–19. juni, hvor 64 utøvere av begge kjønn deltok.
Spesialrepresentant for FNs generalsekretær

Spesialrepresentant for FNs generalsekretær, også kalt spesialutsending for FNs generalsekretær, personlig representant for FNs generalsekretær, personlig utsending for FNs generalsekretær, spesialrådgiver for FNs generalsekretær eller høyrepresentant for FNs generalsekretær, er en posisjon i ledelsen av De forente nasjoner (FN) som er direkte underlagt FNs generalsekretær. Slike spesialrepresentanter, spesialutsendinger, osv, er noe annet enn FNs spesialrapportør, uavhengige eksperter som bes om å avgi en rapport om et land eller tema til FNs menneskerettighetsråd.

Bakgrunn

FN-pakten gir generalsekretæren omfattende oppgaver både for FNs virksomhet og for å ivareta fred og sikkerhet. Stillingene som spesialrepresentanter, spesialutsendinger osv., er en del av et apparat av ledere som har vokst fram umiddelbart under generalsekretæren, for å utføre diplomatiske oppdrag på generalsekretærens vegne, lede fredsbevarende innsats og samordne verdensorganisasjonens innsats på bestemte felt. De rapporterer til FNs sikkerhetsråd gjennom generalsekretæren.
Når utnevnelsen skjer etter vedtak i Generalforsamlingen eller Sikkerhetsrådet benyttes betegnelsen spesialrepresentant, mens betegnelsen personlig representant benyttes i tilfeller der generalsekretæren selv har oppnevnt vedkommende.
I FNs ledelse finnes det også visegeneralsekretærer. Stillingene som spesialrepresentanter, spesialutsendinger osv. skiller seg i funksjon og mandat fra FNs spesialrapportør, oppnevnt av FNs menneskerettighetsråd for å utarbeide en rapport om et land eller tema.

Fredsbevarende innsats

Stillingen går tilbake til FNs første år. I mai 1948 utnevnte Sikkerhetsrådet Folke Bernadotte til FN-megler i Palestina. For å hjelpe til i arbeidet ble Ralph Bunche oppnevnt av Trygve Lie som spesialrepresentant for generalsekretæren.
Etter at en ny type (generasjon) fredsbevarende operasjoner, med sivile så vel som militære deler, ble satt inn på 1990-tallet, ble spesialrepresentanter utnevnt for å lede innsatsen. De nye oppdragene ble stilt overfor større politiske utfordringer og økte krav til raskere beslutningsprosesser, noe spesialrepresentanter skulle ivareta.

Tematisk diplomati

I tillegg til behovet for å delegere oppgaver, skjer utnevnelse av spesialrepresentanter, spesialutsendinger osv. også ut fra et ønske om å vie utvalgte saksfelt større oppmerksomhet. Slikt tematisk diplomati har medført utnevnelsen av spesialrepresentanter, spesialrådgivere osv for bestemte tema, en utvikling som har skutt fart etter 2000.

Rekruttering

Den som utnevnes til spesialrepresentant, spesialutsending, osv., kan være en person med politisk eller diplomatisk erfaring utenfor FN-apparatet, eller en erfaren tjenestemann fra organisasjonens egne rekker.
Naturlig språk

Opprinnelse

Språkforskerne er ikke enige om når og hvordan språket oppsto. Teoriene rekker fra for to millioner år siden (Homo habilis) til for omtrent 40 000 år siden (Cro-Magnon-mennesket). Nylig forskning tyder imidlertid på at menneskespråket oppsto i Afrika allerede for 50 000 år siden, før menneskene forflytta seg derfra. Siden alle folkegrupper, til og med de mest isolerte, har et språk, må språket ha oppstått før den menneskelige befolkninga delte seg inn i ulike grupper og begynte å kolonisere resten av verden.

Klassifisering

Gruppering av verdens språk kan gjøres på forskjellige grunnlag: slektskap, grammatisk struktur eller geografi. De ulike klassifiseringene sammenfaller ikke, men det er heller ikke intensjonen.

Genetisk klassifisering

Verdens språk kan deles inn i språkfamilier. Språk som er i samme familie har samme opphav, og er dermed i slekt med hverandre. Noen av de største språkfamiliene er indoeuropeiske språk, afroasiatiske språk og sinotibetanske språk.

Typologisk klassifisering

En annen måte å dele inn språk på er å dele dem inn etter den grammatiske strukturen. Et eksempel på dette er å gjøre inndelinga på grunnlag av rekkefølga til verbet, subjektet og objektet i en setning.

Geografisk klassifisering

Språk kan også klassifiseres etter områder, eller såkalte språkbunter. Språk i samme språkbunt er ikke genetisk i slekt, men de har flere trekk felles ettersom de har vært i kontakt med hverandre over lang tid. Eksempler på språkbunter er balkanspråkbunten og mesoamerikanske språk.
Guitar Hero II

Xbox 360-versjonen

Xbox 360-versjonen ble utgitt i Europa den 6. april 2007, og har i forhold til PlayStation 2-versjonen litt bedre grafikk, og ti ekstra sanger, to for å kjøpe og åtte på de forskjellige nivåene.
Kontrolleren til Xbox 360-versjonen er en forminsket versjon av Gibson Explorer, kjent som Xplorer. Kontrolleren kan også brukes til PC-versjonen av oppfølgeren Guitar Hero III: Legends of Rock, da kontrolleren følger med PC-versjonen og noen Xbox 360-utgaver.

Sangene

På PlayStation 2 er det i utgangspunktet fire sanger på hvert nivå, mens den femte åpnes opp etter å ha greid de fire (eller tre, avhengig av vanskelighetsgrad) andre, som en såkalt encore. På Xbox 360-versjonen er det ti ekstra sanger, to å kjøpe og åtte på de forskjellige nivåene, så her er det seks sanger på hvert nivå. Du kan se disse eksklusive sangene på den engelske versjonen av denne artikkelen.
Kolingen

Kolingen var en av den svenske tegneren Albert Engströms mest populære skikkelser. Han var tegnet som en lang alkoholisert boms hvis hovedinteresse var flasken, og han utviste ofte et forbløffende vidd, uteliggersnobb som han var. 
Inspirasjonen til Kolingen og hans venn Bobban fikk Engström i Stockholm ved observasjon av stockholmske lasaroner. 
Kolingen ble først og fremst foreviget i ettbilders tegninger med en replikk eller replikkveksling, men Engström skrev også noen kortere fortellinger der Kolingen var med.
Joe Matt

Liv og karriere

Matt er forfatter av den klinisk selvbiografisk tegneserien Peepshow. Tittelen betyr noe slikt som «kikkershow». Her bekjenner og forteller ham om sitt eget liv, sin manglende sosiale egenskaper, sin avhengighet til pornografi og de langvarige effektene av sine katolske oppvekst.
Serien blir utgitt av det kanadiske forlaget Drawn and Quarterly.
Joe Matts arbeid med Peepshow er innenfor av den alternative tegneserie med den selvbiografiske sjangre som ble startet av de selvbekjennende seriene som Justin Greens nyskapende seriehefte Binky Brown Meets the Holy Virgin Mary (1972), og videreført av Harvey Pekar og Robert Crumb. Som med de to sistnevnte tegnerne benytter Joe Matt også teknikken hvor han holder enetale «direkte til kamera». Peepshow befinner seg innenfor et selvreferende univers som også omfatter Matt samtidige Chester Brown og Seth som alle inkluderer hverandres liv i sine serier.
I 2004 ble det rapportert at fjernsynskanalen Home Box Office (HBO) holdt på med utvikle en animert TV-serie basert på Joe Matts serie The Poor Bastard som ville bli produsert av Matt og David X. Cohen. Han har senere uttalt at «Ja, HBO var interessert i å gjøre en tegnefilmserie basert på The Poor Bastard, men de kom til fornuft og endret seg. Synes gjerne synd på meg og kjøpt serieheftet når det kommer ut på nytt i januar 2007.»
Den nyeste utgivelsen av Peepshow, nummer 14, kom i salg den 1. november 2006. En boksamling bestående av heftene 11-14 kalt SPENT ble utgitt i juni 2007. Matt har hevdet at «Jeg skal snart begynne å skrive og tegne om Los Angels for en bok som sannsynligvis ikke vil bli utgitt som enkelthefter, men heller som en komplett bok.»
Selv om Peepshow har utviklet en fast lesergruppe har Matt også arbeidet som fargelegger for andre tegneserier for å skaffe seg inntekter, hovedsakelig superheltserier, en seriesjangre han personlig misliker.
Hans serier har blitt anerkjent av tegneserieindustrien. For Peepshow har han blitt beæret med fire Harvey Award-priser: for beste nye talent i 1990 og prisen for humor i årene 1991, 1992, og 1993. Og til tross for han hans oppfatning at fargelegging er noe han gjør kun for «å betale regningene» ble han nominert for Harvey-pris i 1989 for sin fargelegging av tegneserien Batman/Grendel.
Tellé Records

Historie

Den opprinnelige idéen med Tellé Records var at de 10 første utgivelsene skulle være vinylsingler med stort jukebox-hull som skulle kunne settes i en spesialboks hvis en samlet alle. TELLÉ 001 bærer preg av denne tanken og kom uten cover (kun whitesleeve). Men allerede ved utgivelse nummer to så ser en at Tellé er i ferd med å bevege seg bort fra "jukebox singelklubb-konseptet". Röyksopp sin debututgivelse kommer i et flott biledcover designet av Bjørn Torske. Vinylutgivelser med Annie, Bjørn Torske og Ralph Myerz And The Jack Herren Band følger. Det store gjennombruddet til Tellé Records kommer i 2000 med utgivelse nummer syv: Tellé Samleplate. Paradoksalt nok er det plateselskapet sin første CD-utgivelse. Samleplaten som inneholder spor fra de første vinylsingel-utgivelsene og et par bonusspor blir både en salgssuksess og en kritikerfavoritt. Mikal Telle blir etter denne utgivelsen hyllet som Bergensbølgens far og mottar i 2002 årets kunstnerpris fra Bergen kommune. I 2004 får Tellé Records store økonomiske problemer og må si opp alle sine ansatte. Det resulterer i at Tellé Records etter å ha gitt ut Kaptein Kaliber sitt LP! Digitalt Remastret album går inn i en lang dvale. I august 2007 begynner det å skje ting igjen. Tellé Records våkner til live igjen og gir ut album med amerikanske Matt & Kim og svenske Familjen.
Tellé Records logo er designet av Tore Kroknes (DJ Erot). Tore Kroknes sto for mye av coverdesign i plateselskapet sin begynnelse og var viktig for Tellé Records i startfasen. Tore Kroknes døde i 2001.
Underlabeler av Tellé Records er Éllet (som gir ut pop), Primitive Records (punk), Footnotes (house) og Tellektro (electro).
Alterfjorden

Alterfjorden er en fjord langs kommunegrensen mellom Alstahaug og Herøy kommune i Nordland. Fjorden ligger på nordsiden av øyen Altra, som fjorden har fått sitt navn fra. Fjorden strekker seg 8 kilometer nordøstover mot Alstenfjorden, som ligger lenger mot nordøst.
Fjorden starter ved Brasøya i sørvest. Fra Brasøya går det ferge langs fjorden til Kvaløyhamn på Altra, og fra her videre nordover til Engan på Nord-Herøy. I tillegg til Altra og Brasøya går fjorden mellom to øyer som begge heter Buøya, en øy i hver sin kommune. En annen øy på nordsiden er Tenna.
Semperoper

Semperoper (Semperoperaen) i Dresden er et verdensberømt operahus oppkalt etter arkitekten Gottfried Semper. Sächsische Staatsoper Dresden er hjemmehørende i operahuset og har forøvrig lange tradisjoner som hoff- og statsopera i Sachsen. Operahusets orkester er Sächsische Staatskapelle Dresden.
Gustav Stever

Liv

Stever var sønn av Kurt Heinrich Stever von Mecklenburg som var advokat og forfatter. Stever ble imidlertid født i Riga. Etter farens død, flyttet moren tilbake til Greifswald, hvor Stever gikk på skolen. Etter studier på Berlins Kunstakademi i 1847-1850 flyttet Stever til Stockholm der han for det meste malte portretter for det kongelige hoff og Universitetet i Uppsala. Stever bodde i Sverige fram til 1859, men reiste stadig rundt i Europa.
I 1854 i Paris møtte han maleren Thomas Couture. Stever ble påvirket av Coutures kunst. I 1859 forlot han Sverige og flyttet til Hamburg. I Hamburg jobbet han som portrettmaler og portrettene ble svært ettertraktede. I 1865 ble han ansatt som bymaler av byen Düsseldorf. Stever var særlig ettertraktet som portrettmaler og kirkemaler. Maleriene hans har et veldig realistisk og historisk preg. I flere perioder av hans karriere levde og arbeidet han på Schloss Basthorst i Crivitz og fikk kontrakter som hoffmaler av hertugene av Mecklenburg. Blant de mest kjente verkene i denne perioden er maleriet Mordet på kong Gottschalk ved alteret i kirken til Lenzen (Staatliches Museum Schwerin). Til kirken i Wustrow skapte han en meget utarbeidet altertavle.
I 1865 dro han også til London, der han var lærer for Paul Spangenberg. Stever ble etter hvert populær som portrettmaker blant den tyske adelen og den høyere delen av borgerskapet i både Hamburg og Düsseldorf. Den 29. juni 1869 ble han gjort til Ridder av Den wendiske krones husorden av Storhertug Fredrik Franz II av Mecklenburg-Schwerin.
Hans-Valentin Hube

Bakgrunn

Hube gikk på grunnskolen i Naumburg, for øvrig sammen med den senere kollegaen Walter Model.
Han gikk inn i Den keiserlige tyske hæren 27. februar 1909 som fahnenjunker i infanteriregiment Fürst Leopold von Anhalt-Dessau, nr 26 i Magdeburg. Etter offisersutdannelse ved Kriegsschule ble han 11. august 1910 utnevnt til løytnant og han tjenestegjorde som kompanioffiser ved regimentet.

Første verdenskrig

Han var fortsatt løytnant og troppsfører da første verdenskrig brøt ut, og ble sendt til Vestfronten hvor han ble skadet om mistet venstre arm allerede 20. september 1914. Etter rekonvalesens, ble han 25. februar 1915 utnevnt til oberleutnant sendt tilbake til fronten som kompanisjef for 7. kompani i sitt gamle regiment i januar 1916. I juli samme år ble han forflyttet som ordinansoffiser ved overkommandoen ved IV armékorps og i november ble han regimentsadjutant i sitt gamle regiment. I løpet av 1916 ble han også tildelt Jernkorset. I juni 1917 fikk han kommando over en bataljon i regimentet og fra 20. januar 1918 var han brigadeadjutant og ble utnevnt til hauptmann.
Under et engelsk panserangrep i april 1918 ble han utsatt for et gassangrep og var innlagt på feltlasarett fram til krigen var over.

Mellomkrigstiden

Umiddelbart etter krigens avslutning, ble han kompanisjef for et frivillige forsvarskorps. Fra 1. oktober 1919 ble han utnevnt til hauptmann i det nyopprettede Reichswehr og kompanisjef for Reichswehr-Infanterie-Regiment 17. Etter styrkereduksjonene til de 100 000 som Versaillestraktaten bestemte som tak for styrkene, ble han kompanisjef for 11. kompani i 12. infanteriregiment i Halberstadt, og fra 1. april 1925 i staben til 10. saksiske infanteriregiment. Fra denne stillingen ble han ansatt som lærer ved offisersutdannelsen på infanteriskolen i Dresden. 1. april 1928 ble han ansatt i gruppekommando 2 og gjennomførte her en lengre tjenestereise til USA. Fra oktober 1928 var han taktikklærer ved offiserskolen i Dresden, og ble i oktober 1932 utnevnt til major og bataljonssjef i infanteriregiment nr 3 i Osterode. Fra oktober underviste han om tunge infanterivåpen i Döberitz og ble 1. juni 1934 utnevnt til oberstløytnant og overtok fra 1. oktober samme år som bataljonssjef i III bataljon som ble omdannet til infanteriregiment Deutsch-Eylau. Fra 1. januar 1935 ble Hube sjef for infanteriutdannelsen i Döberitz og ble 1. august 1936 utnevnt til oberst.

Andre verdenskrig

Da andre verdenskrig brøt ut, deltok han både i Felttoget i Polen i 1939 hvor han fra 18. oktober var sjef for sitt tidligere infanteriregiment nr 3 og slaget om Frankrike i 1940.
Han ble generalmajor 1. juni 1940 og generaloberst i 1944. Han ble tildelt jernkorsets ridderkors med ekeløv, sverd og briljanter i 1944 for sin innsats på Sicilia, Salerno og i slaget ved Kamenets-Podolsk.
Hube var øverstkommanderende for 16. panserdivisjonen i perioden august 1940 – september 1942, XIV. panserkorps september 1942 – august 1943 og oktober 1943 – april 1944.
Hube døde i en flyulykke, og ble gravlagt i Invalidenfriedhof i Berlin.
Krossens havremølle

Krossens havremølle er en autentisk havremølle fra 1912. Den ble startet opp av Thomas Lura. Krossens havremøllen hører nå under Jærmuseets avdeling Vitenfabrikken i Sandnes.
Hele havremøllen med maskiner står slik de ble forlatt da mølledriften ble avsluttet i 1988.
I utstillingen på Krossens havremølle kan man følge havrens reise gjennom mølla, fra nytresket til ferdigpakket havregryn. Her finner man også noen plansjer om møllas historie.